是日天明復書
作者：方回
朝代：宋

paragraphs: 一夕不飲酒，至曉不能眠。
無瘡體自癢，若有蟲嚙然。
黠鼠肆侮慢，鳴鬬窺餘饘。
書燈稍已暗，一螢窗隙穿。
我興視星斗，行行空庭間。
□樹寂無風，斜月□缺環。
寓此百餘日，寒迫暑已還。
門有索逋客，無日不煩□。
□是窮骨健，兼亦苦節堅。
比所讀何書，高堂十七篇。
最□□服傳，纂抄續殘編。
此物付兒子，將來汝謹旃。
儻我壽七十，不過十二年。
人豈有不死，但有傳不傳。